NEUVOSTON ASETUS (ETY) N:o 2552/93,

annettu 13 päivänä syyskuuta 1993,

lopullisen polkumyyntitullin käyttöön ottamisesta Kiinan kansantasavallasta, Venäjän federaatiosta ja Ukrainasta peräisin olevan keinotekoisen korundin tuonnissa, lukuun ottamatta niiden yritysten yhteisöön vietäväksi myytyä tuontia, joiden sitoumukset on hyväksytty

EUROOPAN YHTEISÖJEN NEUVOSTO, joka

ottaa huomioon 11 päivänä heinäkuuta 1988 annetun neuvoston asetuksen (ETY) N:o 2423/88 polkumyynnillä tai vientituella muista kuin Euroopan talousyhteisön jäsenvaltioista tapahtuvalta tuonnilta suojautumisesta () ja erityisesti sen 12 artiklan,

ottaa huomioon komission ehdotuksen, jonka se on tehnyt kuultuaan kyseisessä asetuksessa säädettyä neuvoa-antavaa komiteaa,

sekä katsoo, että

1) Komissio hyväksyi vuonna 1991 päätöksellään 91/512/ETY () Neuvostoliitosta, Unkarista, Puolasta, T Osekkoslovakiasta, Kiinan kansantasavallasta, Brasiliasta ja Jugoslaviasta peräisin olevan keinotekoisen korundin tuontia koskevan polkumyyntimenettelyn yhteydessä sitoumuksia ja päätti tutkimuksen. Tällöin ei otettu käyttöön polkumyynnin jäännöstulleja, koska neuvostoliittolaisilla ja kiinalaisilla viejillä, jotka sitoumuksia antoivat, oli monopoli kyseisen tuotteen näistä maista tulevassa viennissä.

2) Myöhemmin neuvostoliittolainen viejä V/O Stankoimport menetti vientimonopolinsa. Vientiä toteuttaa nyt joukko uusia Ukrainaan ja Venäjän federaatioon sijoittautuneita viejiä. Kiinan kohdalla hyväksyttiin sitoumuksia kuuden kaupallisen järjestön osalta, joille Kiinan kauppakamari oli antanut oikeuden tämän tuotteen vientiin. Komissio on nyt todennut, että Kiinasta tapahtuu vientiä, jota suorittavat muut, komissiolle aiemmin tuntemattomat viejät ja järjestöt. On myös todettu, että Kiinasta, Ukrainasta ja Venäjän federaatiosta peräisin olevan keinotekoisen korundin vientiä on suoritettu huomattavissa määrin ja selvästi sitoumushintoja alhaisemmin hinnoin.

3) Tämän kehityksen vuoksi on Kiinassa, Ukrainassa ja Venäjän federaatiossa tällä hetkellä sovellettavista toimenpiteistä tullut tehottomia. Lisäksi nykyinen tilanne syrjii niitä viejiä, jotka olivat sitoutuneet olemaan myymättä keinotekoista korundia tiettyä hintatasoa alhaisemmalla hinnalla ja siten poistamaan polkumyynnistä aiheutuvan vahingon.

4) Tämän vuoksi neuvosto katsoo, että edellä esitetyn kaltaiset seikat edellyttävät lopullisen polkumyyntitullin käyttöön ottamista, neuvoston päätöksessä 91/512/ETY esitettyjen päätelmien mukaisesti, Venäjän federaatiosta, Ukrainasta ja Kiinan kansantasavallasta peräisin olevan keinotekoisen korundin tuonnissa. Lisäksi neuvosto katsoo, että ennen mainitun päätöksen vahvistamista tehdyn tutkimuksen tulokset ovat yhä päteviä ja että tullit voivat edelleen perustua niihin. Viejien, joiden sitoumukset on hyväksytty ja jotka ovat noudattaneet itseään koskevia säännöksiä, olisi myös edelleen oltava vapautettuja polkumyyntitullista.

5) Tämän vuoksi olisi otettava käyttöön lopullinen polkumyyntitulli, jonka määrä vastaa edellä mainitussa tutkimuksessa vahvistettuja määriä, ja on toisin sanoen 30,8 prosenttia Kiinan kansantasavallan osalta ja 9,8 prosenttia Ukrainan ja Venäjän federaation osalta.

6) Asetuksessa (ETY) N:o 2423/88 olevan 15 artiklan 1 kohdassa säädetään, että toimenpiteet tulevat mitättömiksi viiden vuoden kuluttua siitä päivästä, jona ne tulevat voimaan tai jona niitä on viimeksi muutettu tai jona ne vahvistetaan. Vaikka tässä asetuksessa säädetyt toimenpiteet, joilla polkumyyntitullit otetaan käyttöön, liittyvät päätöksellä 91/512/ETY hyväksyttyihin sitoumuksiin, tällä asetuksella ei muuteta eikä vahvisteta tätä päätöstä asetuksessa (ETY) N:o 2423/88 olevan 15 artiklan 1 kohdassa tarkoitetussa merkityksessä. Tämän vuoksi päivämäärä, jolloin sitoumusten voimassaolo 15 artiklan 1 kohdan mukaan päättyy, ei muutu,

ON ANTANUT TÄMÄN ASETUKSEN:

1 artikla

1. Otetaan käyttöön polkumyyntitulli tuotaessa keinotekoista korundia, joka kuuluu koodiin CN-koodiin 2818 00 00:sta ja joka on peräisin Kiinan kansantasavallasta, Ukrainasta tai Venäjän federaatiosta.

2. Tullimäärä on seuraava:

- Kiinan kansantasavalta: 30,8 %

- Venäjän federaatio: 9,8 %

- Ukraina: 9,8 %

3. Tullia sovelletaan nettohintaan vapaasti yhteisön rajalla tullaamattomana.

4. Sovelletaan voimassa olevia tulleja koskevia säännöksiä.

5. Tulleja ei sovelleta 1 kohdassa määritellyn, hintasitoumuksia antaneiden yritysten yhteisöön viemän tuotteen tuontiin:

Kiinan kansantasavalta

- China National Machinery and Equipment Import and Export Corporation, Peking,

- China No 2 Grinding Wheel Plant, Zhengzhou, Henan,

- China No 4 Grinding Wheel Plant, Shangdian, Zi Bo, Shandong,

- Shandong Machinery and Equipment Import and Export Corporation, Qingdao,

- CMEC Guandong Co. Ltd, Guangzhou, Guangdong,

- China Abrasives Export United Corp., Henan.

Venäjän federaatio

- V/O Stankoimport, Moskova, Venäjän federaatio.

2 artikla

Tämä asetus tulee voimaan sitä päivää seuraavana päivänä, jona se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisinaan kaikissa jäsenvaltioissa.

Tehty Brysselissä, 13 päivänä syyskuuta 1993.

Neuvoston puolesta Puheenjohtaja Ph. MAYSTADT

() EYVL N:o L 209, 2.8.1988, s. 1

() EYVL N:o L 275, 2.10.1991, s. 27